
B8‑0077/2014
Ψήφισμα του Ευρωπαϊκού Κοινοβουλίου σχετικά με την κλιμάκωση της βίας μεταξύ Ισραήλ και Παλαιστίνης

(2014/2723(RSP))
Το Ευρωπαϊκό Κοινοβούλιο,
–
έχοντας υπόψη το άρθρο της Independent με τίτλο ‘Israel-Gaza conflict: Israeli air strike destroys home for the disabled killing two women residents’ ("Σύγκρουση Ισραήλ/Γάζας: ισραηλινός αεροπορικός βομβαρδισμός καταστρέφει εστία αναπήρων σκοτώνοντας δύο γυναίκες ενοίκους"),

–
έχοντας υπόψη την έκθεση της UNRWA σχετικά με την κατάσταση που επικρατεί στη Γάζα, της 14ης Ιουλίου 2014,

–
έχοντας υπόψη τη δήλωση που αποδίδεται στον εκπρόσωπο του Γενικού Γραμματέα των Ηνωμένων Εθνών σχετικά με την κατάσταση που επικρατεί μεταξύ Ισραήλ και Γάζας, η οποία δόθηκε στη δημοσιότητα στη Νέα Υόρκη στις 13 Ιουλίου 2014·

–
έχοντας υπόψη την Οικουμενική Διακήρυξη των Δικαιωμάτων του Ανθρώπου του 1948,

–
έχοντας υπόψη την Τέταρτη Σύμβαση της Γενεύης του 1949 περί προστασίας του άμαχου πληθυσμού σε καιρό πολέμου,

–
έχοντας υπόψη το Διεθνές Σύμφωνο των Ηνωμένων Εθνών του 1966 για τα ατομικά και πολιτικά δικαιώματα, 

–
έχοντας υπόψη τις Συμφωνίες του Όσλο «Δήλωση αρχών για ένα προσωρινό καθεστώς αυτοδιοίκησης») της 13ης Σεπτεμβρίου 1993,

–
έχοντας υπόψη τη Σύμβαση των Ηνωμένων Εθνών του 1989 για τα Δικαιώματα του Παιδιού,

–
έχοντας υπόψη το άρθρο 123, παράγραφος 2, του Κανονισμού του,

Α.
λαμβάνοντας υπόψη ότι η εν εξελίξει σύγκρουση έχει ως αποτέλεσμα να χάνονται ζωές και να υφίστανται ανείπωτα δεινά οι άμαχοι πληθυσμοί αμφοτέρων των παρατάξεων· λαμβάνοντας υπόψη ότι, σύμφωνα με την έκθεση της UNRWA, έχουν χάσει τη ζωή τους 174 άμαχοι ενώ οι τραυματίες ανέρχονται σε 1152 περίπου·

Β.
λαμβάνοντας υπόψη ότι η κλιμάκωση της βίας έχει σοβαρότατες επιπτώσεις για την ασφάλεια των παιδιών, των πλέον ευάλωτων θυμάτων αυτού του πολέμου χωρίς τέλος· λαμβάνοντας υπόψη ότι, σύμφωνα με την έκθεση της UNRWA, έχουν σκοτωθεί τουλάχιστον 32 παιδιά·

Γ.
λαμβάνοντας υπόψη ότι, παρά την σαφή έκκληση του Συμβουλίου Ασφαλείας για κατάπαυση του πυρός, η κατάσταση στη Λωρίδα της Γάζας και τις γύρω περιοχές εμφανίζεται να επιδεινώνεται, γεγονός που έχει σοβαρές αρνητικές επιπτώσεις για την ασφάλεια τόσο των Ισραηλινών όσο και των Παλαιστινίων αμάχων·

Δ.
λαμβάνοντας υπόψη ότι το Ευρωπαϊκό Κοινοβούλιο έχει εκφράσει κατ' επανάληψη την αμετακίνητη υποστήριξή του στη λύση των δυο κρατών, με το Κράτος του Ισραήλ και ένα ανεξάρτητο, δημοκρατικό, εδαφικά συνεχές και βιώσιμο Κράτος της Παλαιστίνης να συνυπάρχουν με ειρήνη και ασφάλεια, και έχει ζητήσει την επανάληψη των απευθείας ειρηνευτικών συνομιλιών μεταξύ των δυο πλευρών·

Ε.
λαμβάνοντας υπόψη ότι το Ευρωπαϊκό Κοινοβούλιο έχει κατ`επανάληψη ταχθεί υπέρ του δικαιώματος του Ισραήλ να υπάρχει εντός ασφαλών συνόρων·

ΣΤ.
λαμβάνοντας υπόψη ότι το Ευρωπαϊκό Κοινοβούλιο έχει κατ`επανάληψη ταχθεί υπέρ του δικαιώματος αυτοδιάθεσης των Παλαιστινίων και λαμβάνοντας υπόψη ότι το δικαίωμα των Παλαιστινίων να έχουν το δικό τους κράτος δεν επιδέχεται καμμία αμφισβήτηση·

1.
εκφράζει την βαθιά του ανησυχία για την επικίνδυνη κλιμάκωση της βίας στη Λωρίδα της Γάζας και στο Ισραήλ και απευθύνει θερμή έκκληση για άμεση δραστηριοποίηση προκειμένου να επιτευχθεί κατάπαυση του πυρός μεταξύ των δύο εμπλεκόμενων παρατάξεων, ούτως ώστε να μην υπάρξουν άλλα θύματα της βίας·

2.
ζητεί τον άμεσο τερματισμό όλων των στρατιωτικών ενεργειών του Ισραήλ εναντίον της Γάζας και όλων των πυραυλικών επιθέσεων από την Γάζα εναντίον του ισραηλινού εδάφους·

3.
εκφράζει την βαθιά του θλίψη για τα ανείπωτα δεινά και τις απώλειες ζωής και εκφράζει την αλληλεγγύη του προς τις οικογένειες όλων των αθώων θυμάτων της σύγκρουσης μεταξύ Ισραήλ και Παλαιστινίων· καταδικάζει απερίφραστα τις παραβιάσεις των ανθρωπίνων δικαιωμάτων και του διεθνούς ανθρωπιστικού δικαίου·

4.
τονίζει την μεγάλη σημασία της προστασίας των αμάχων και όλων των μη στρατιωτικών υποδομών ζωτικής σημασίας στη Λωρίδα της Γάζας·

5.
εκφράζει τη βαθιά του θλίψη για τον θάνατο δύο ανάπηρων γυναικών στις 13 Ιουλίου στη Γάζα, δεδομένου ότι οι άμαχοι και ιδίως όσοι πάσχουν από σωματική αναπηρία αποτελούν τα πλέον αβοήθητα θύματα της σύγκρουσης·

6.
καλεί την διεθνή κοινότητα και την ΕΕ να δώσουν ιδιαίτερη προσοχή στα δεινά και στις ανάγκες των γυναικών και των παιδιών που έχουν εγκλωβιστεί σε αυτόν τον πόλεμο·

7.
υπογραμμίζει την ανάγκη άμεσης ανταπόκρισης στο ανθρώπινο δράμα που εξελίσσεται στη Λωρίδα της Γάζας σε σχέση με την παροχή τροφίμων και ιατρικών προμηθειών·

8.
επισημαίνει εκ νέου ότι η σύγκρουση Ισραηλινών και Παλαιστινίων δεν μπορεί να επιλυθεί με στρατιωτικά μέσα αλλά μόνο μέσω ειρηνικών και μη βίαιων διεργασιών· ζητεί εκ νέουτην επανάληψη των απευθείας ειρηνευτικών συνομιλιών μεταξύ των δυο μερών·

9.
επαναλαμβάνει την αμέριστη υποστήριξή του στη λύση των δύο κρατών, με βάση τα σύνορα του 1967 και την Ιερουσαλήμ ως πρωτεύουσα αμφοτέρων των κρατών, στο πλαίσιο της οποίας το κράτος του Ισραήλ και ένα ανεξάρτητο, δημοκρατικό, εδαφικά συνεχές και βιώσιμο παλαιστινιακό κράτος θα συνυπάρχουν το ένα δίπλα στο άλλο υπό συνθήκες ειρήνης και ασφάλειας·

10.
παροτρύνει τα μέλη του Συμβουλίου Ασφαλείας των Ηνωμένων Εθνών να καταβάλουν κάθε δυνατή προσπάθεια προκειμένου να εξευρεθεί μια ικανοποιητική απάντηση στην κρίση· παροτρύνει βασικούς περιφερειακούς παράγοντες και κυρίως την Αίγυπτο και την Ιορδανία να στηρίξουν τις προσπάθειες εξομάλυνσης της κατάστασης και να μεριμνήσουν για την εκκένωση των αμάχων τραυματιών

11.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στην Αντιπρόεδρο της Επιτροπής/Ύπατη Εκπρόσωπο της ΕΕ για θέματα εξωτερικής πολιτικής και πολιτικής ασφαλείας, στις κυβερνήσεις και τα κοινοβούλια των κρατών μελών, στον ειδικό εντεταλμένο της Ευρωπαϊκής Ένωσης για την ειρηνευτική διαδικασία στη Μέση Ανατολή, στον Πρόεδρο της Γενικής Συνέλευσης του ΟΗΕ, στις κυβερνήσεις και τα κοινοβούλια των μελών του Συμβουλίου Ασφαλείας του ΟΗΕ, στον Απεσταλμένο της Τετραμερούς Διάσκεψης για τη Μέση Ανατολή, στην Κνεσέτ και την κυβέρνηση του Ισραήλ, στον Πρόεδρο της Παλαιστινιακής Αρχής και στο Παλαιστινιακό Νομοθετικό Συμβούλιο.

